એ વખતે અંગ્રેજી સાતમી એટલે મેટ્રિક. અને મેટ્રિકની પરીક્ષા આપવા ભાવનગર જવું પડે. ત્યાર પહેલાં સ્કૂલની પ્રિલીમરીમાં પાસ થવું જરૂરી. હેડ માસ્તર શેઠ સાથે ધીરુ ગાંધી, અમુલખ સિલ્હર અને મારા જેવા વિદ્યાર્થીનું પ્રતિનિધિમંડળ મૅટ્રિકના વિદ્યાર્થીઓ વતી વાટાઘાટ કરે. સાહેબ, બે-ચાર સાવ ઠોઠ હોય કે ભગવાન ધોબી જેવા સ્પોર્ટસ્ટાર હોય તેમને ભલે પ્રિલીમરીમાં નાપાસ કરો તો પણ બાકીનાને લીલી ઝંડી આપીને ભાવનગર જવા દો. હેડ માસ્તર નમતું જોખે, અમે હાર્ડ વર્ક કરીને સારું પરિણામ લાવવાની હૈયાધારણ આપીએ એટલે વાટાઘાટ સફળ.